sárveṇa vā́ eṣá etámātmánā cinoti sa yádetāmátrātmánaḥ paridāṃ na vádetā́tra haivā̀syaiṣá ātmā́naṃ vr̥ñcītā́tha yádetāmátrātmánaḥ paridām vádate táyo hāsyaiṣá ātmā́naṃ ná vr̥ṅkte yé agnáyaḥ pā́ñcajanyā asyā́m pr̥thivyāmádhi téṣāmasi tvámuttamaḥ prá no jīvā́tave suvéti ye ké cāgnáyaḥ páñcacitikā asyā́m pr̥thivyāmádhi téṣāmasi tvaṃ sáttamaḥ prò asmānjī́vanāya suvétyetádanuṣṭúbhā vāgvā́ anuṣṭubvā́gu sárvāṇi chándāṃsi sárvairevā̀smā etacchándobhirníhnuta upasthā́yāgníṃ samāróhya nirmáthyodavasānī́yayā yajate